WGO verklaar aappokke tot gesondheidsnoodgevalTedros Adhanom Ghebreyesus, direkteur-generaal van die WGO. (JEAN-GUY PYTHON / AFP) Die Wêreldgesondheidsorganisasie (WGO) het die uitbreking van aappokke tot ’n “openbare gesondheidsnoodgeval van internasionale kommer” verklaar. Dít volg nadat al hoe meer gevalle van dié virussiekte oor die hele wêreld aangeteken is. Die besluit is Saterdag deur Tedros Adhanom Ghebreyesus, direkteur-generaal van die WGO, aangekondig nadat dié organisasie Donderdag sy noodkomitee vir ’n tweede vergadering oor die kwessie byeengeroep het. ???? BREAKING:"For all of these reasons, I have decided that the global #monkeypox outbreak represents a public health emergency of international concern."-@DrTedros pic.twitter.com/qvmYX1ZBAL — World Health Organization (WHO) (@WHO) July 23, 2022 CNN berig hoewel die komitee nie eenstemmigheid kon bereik nie, het Tedros tot die besluit gekom nadat hy verskeie elemente oorweeg het wat nodig is om te besluit of ’n uitbreking ’n gesondheidsnoodgeval regverdig. “Die uitbreking is tans hoofsaaklik onder mans wat seks met mans het, veral diegene wat veelvuldige seksmaats het. Dit beteken dis ’n uitbreking wat met die regte strategieë bekamp kan word,” het hy gesê. Die WGO definieer ’n wêreldwye noodgeval as “’n buitengewone gebeurtenis” wat ’n “openbare gesondheidsrisiko vir ander state uitmaak deur die internasionale verspreiding van siektes” en “wat moontlik ’n gekoördineerde internasionale reaksie vereis”. Volgens Tedros is meer as 16 000 gevalle al in 75 lande en altesaam vyf sterftes in Afrika aangemeld. "So in short, we have an outbreak that has spread around the world rapidly, through new modes of transmission, about which we understand too little and which meets the criteria in the International Health Regulations."-@DrTedros #monkeypox — World Health Organization (WHO) (@WHO) July 23, 2022 Die meeste gevalle is in Europa aangeteken. Die eerste geval van aappokke is op 22 Junie in Suid-Afrika aangemeld toe ’n 30-jarige man van Gauteng positief vir die virus getoets het. Op 28 Junie het ’n 32-jarige man in die Wes-Kaap positief getoets. ’n Toeris van Switserland wat in Limpopo vakansie hou, het sowat twee weke gelede positief vir aappokke getoets. Dr. Phophi Ramathuba, LUR vir gesondheid in Limpopo, het gesê die 42-jarige toeris het simptome getoon van ’n uitslag, vergrote limfkliere, spierpyne en moegheid, waarna hy positief getoets het. Aappokke is ’n seldsame virusinfeksie wat gewoonlik met ligte simptome verbind word en die meeste mense herstel binne ’n paar weke. Die sterftesyfer van hierdie virus is sowat 1%.